Gesiene boer, dogter kry swaar ná plaasaanvalChrista Markram, en haar bejaarde pa, Tom Markram, is Sondag ná kerk vasgebind, aangerand en beroof. Foto: Facebook “Oom Tom probeer baie sterk wees, maar ek dink hy en sy dogter, Christa, het albei ŉ redelik knou gekry. Fisiek het hulle sleg daarvan afgekom, maar die emosionele skade is ook daar.” So het ds. Anton Kemp, medeleraar van die NG Moedergemeente Middelburg, Mpumalanga, Maandag vertel van die wrede aanval op Tom Markram, ŉ gesiene lid van die plaaslike boerderygemeenskap en leierouderling van die gemeente se Kranspoort-wyk. Die bejaarde Markram, wat volgens die gemeente se webtuiste “diep spore in die landbou- en sakegemeenskap van Middelburg getrap” het, en sy dogter het Sondagoggend van die wyksdiens in die Kranspoort-kerk, naby aan hul plaas, Polfontein, gekom toe drie mans, gewapen met pangas, hulle op die plaaswerf inwag, vertel Kemp. “Hulle het oom Tom en Christa eers rondgepluk en -gestamp en hulle toe vasgebind,” vertel Kemp, wat Sondag uitgery het om die voorsitter van die gemeente se ondersteuningsdienste (die ou finansiële komitee) ná die rooftog by te staan. “Oom Tom is met ŉ panga gekap en het ŉ lelike wond teen sy kop opgedoen en sy hand is ook redelike oopgekap. Hy is vol blou kolle. Sy neus is nerfaf en sy een oor is ook beseer.” Tom Markram is leierouderling van die Kranspoort-kerk en ‘n gesiene boer. Foto: Facebook Kemp sê die aanvaller het Christa (52) met die plat kant van ŉ panga bygedam nadat hulle haar vasgebind het. “Sy was die heeltyd bewerig toe ek gister daar by hulle was.” Die drie het weggekom met die kollektegeld van die wyksdiens, wat Markram huis toe geneem het om vandag op die dorp, sowat 30 km van hier af, te gaan inbetaal, juwele, rekenaars, kameras, selfone en tablette. Kemp vertel hulle het nie belanggestel in Markram se jaggeweer nie, want hulle was op soek na handwapens. Hulle het die huis en voertuie se sleutels geneem, maar die voertuie net so gelos. Markram se seun wat in Pretoria woon, het kort ná die aanval Middelburg toe gekom om sy pa en suster te ondersteun. Nog ŉ seun woon in Ghana, vertel Kemp. Markram en sy dogter is na ŉ plaaslike hospitaal vir behandeling gebring, maar albei gister reeds ontslaan. Ian Cameron, AfriForum se hoof van gemeenskapsveiligheid, sê die vermoede bestaan dat een van die aanvallers ŉ werknemer van Markram is wat in Junie of Julie ontslaan is. “Plaaslike boere het vinnig gereageer nadat oom Tom om hulp op die radio geroep het,” het Cameron gesê. Inwoners van omliggende plase het ŉ soekgeselskap op die been gekry wat die aanvallers gesoek het tot die polisie by hulle oorgeneem het. Kol. Mtsholi Bhembe, polisiewoordvoerder van Mpumalanga, vra enigeen met inligting oor die aanval moet kapt. Shadrack Nkosi by 072 320 3247 of Stop Misdaad by 08600 10111 bel.